Auctoritas divina precipit, ut de suis rebus et possessionibus provideat sibi unusquisque in posterum, faciendo sibi amicos de Mammona iniquitatis, ut cum defecerint recipiantur in æterna tabernacula. Quapropter ego Girbaldus et filius meus Leotaldus donamus Deo et sanctis ejus apostolis Petro et Paulo aliquid de hereditate nostra, quæ sita est in pago Matisconensi, scilicet mansum qui positus est in villa quæ vulgaliter dicitur in Mansaono, cum omnibus apenditiis suis, vineis, pratis, pascuis, silvis, vel quæcumque denominari possunt per testimonium vicinorum veracium, totum ad integrum. Omnem quoque terram quæ juris nostri esse videtur in circuitu æcclesiæ vel villæ quæ dicitur Tervia, cum exarteriis qui sunt in bosco vel silva quæ dicitur Nuserias, vel quicquid habere dinoscimus alodi ab ista parte Sanctæ Mariæ de Bosco, totum ad integrum donamus predicto loco et monachis ipsum inhabitantibus. Ego quidem Girbaldus dono in loco beneficii et sepulturæ, et pro remedio patris et matris, et omnium parentum et amicorum meorum, ut Dominus eripiat eos a penis inferni. Ego Letaldus id ipsum sentiens, et istius cartæ astipulator et testis assistens, hæc omnia monachis effici volo et cupio jam dicti loci. S. Girbaldi atque Letaldi, qui hanc fieri rogaverunt et firmare laudaverunt. S. Huberti et uxoris suæ Rangardis. S. Gausfredi. S. Blismodæ.